### Ökoiskolai vállalások teljesülése a 2021/22-es tanévben

Az idei évben második alkalommal szerveztünk egész napos szabadtéri rendezvényt a Diáksport napja alkalmából szeptember 24-én. Változatos, játékos, a testnevelés óráktól eltérő sportfoglalkozásokon vettek részt a diákok a tantestület teljes bevonásával, támogatásával.

A tanulók kb. 80%-a kerékpárral, illetve gyalog jár az iskolába.

Folyamatosan vigyázzuk a szépen kialakított virágos, fás, bokros környezetünket, az idei tanévben is elismerésben részesültünk a Városi Vöröskereszt szervezetétől a Tiszta virágos intézményi programban. A folyosókat zöldnövényzet díszíti, igyekszünk otthonossá tenni a szabadidős tereket, babzsákokat vásároltunk, pihenősarkokat alakítottunk ki.

A gyerekek osztályonként heti váltásban szedik az udvaron a szemetet, immár az ebédlőben, az udvaron elhelyezett szelektív hulladékgyűjtő edényekbe is. Saját termüket tisztán hagyják el nap végén, és a dekorálásban is szerepet vállalnak. A pedagógusok kiemelt figyelmet szentelnek az élelmiszerpazarlás elleni figyelemfelhívásra a közétkeztetés felügyelete alkalmával. Az iskolagyümölcs program felajánlásait felhasználva, azt kiegészítve egészségnapot szerveztünk, melynek lebonyolítását egy kolléganőnk vállalt teljes egészében.

Igyekeztünk osztályszinten kimozdulni a környező természetbe, így alkalmazkodva az időjárási helyzethez, a gyerekek élménydús délutánt töltöttek a téli, havas erdőben, ahol szerencséjük volt őzekkel is találkozni.

Az őszi Szüreti és töknap, valamint az adventi időszak iskolán belüli eseményei a néphagyományok tiszteletére, és megőrzésének fontosságára irányították a figyelmet.

Bekapcsolódtunk a TeSZedd mozgalom idei programjába is, a környező utcákat, és a szomszédos kiserdőt tisztítottuk meg a szeméttől az egész iskola részvételével.

Gyűjtőládát helyeztünk el a folyosón, ahová a gyerekek madáreleséget hoztak, melyekből az udvaron lévő madáretetőket töltötték fel. Gondoskodunk a kóbor cicák élelmezéséről is, akik.

Csodálatos, gyermeki munkával díszített madáretetők készülnek, előkészítve a jövő évi téli madárvédelmet. Hagyománnyá szeretnénk tenni az idei évben első ízben megrendezett Madárkarácsonyt, amikor a gondoskodás mellett képzőművészeti alkotásokkal, előadásokkal is megemlékezünk a madárvendégek fontosságáról.

Tavasszal megpályáztuk az Állatbarát iskola címet melyet elnyertünk. Mindössze 50 iskola büszkélkedhet ezzel a címmel.

Vállaltuk a Zeleméry csonkatorony védnökségét, osztály, és iskolai szinten is ellátogattunk oda, felelevenítettük történeté, és összeszedtük a területén található szemetet.

Bővítettük az fűszerkertet, levendulát ültettünk, gyomláltuk, gondoztuk, a tavasszal kapott virágokat elültettük. Saját készítésű táblákat helyeztünk el a növények mellett.

Meglátogattuk egy elsős kisfiú, és édesanyja (kollégánk) udvarát, ahol számos háziállattal ismerkedhettek a gyerekek. Az egyik póni iskolánk visszatérő látogatója különféle rendezvényeken.

Egy pedagógusunk kutyája állatasszisztált oktatásra alkalmas, szintén többször megörvendeztette a gyerekeket.